Zmluva o prenájme nebytových priestorov

I.  Zmluvné strany

Prenajímateľ:	     Obec Jaslovské Bohunice
			     V zastúpení: Božena Krajčovičová, starostka
			     Bankové spojenie: Dexia Banka Slovensko, a.s. pobočka Trnava
			     Číslo účtu: 1115831001/5600
			     IČO: 312614

Nájomca:                        Soňa Bohunická
                                         rodné číslo:  
                                         trvale bytom: Križovany nad Dudváhom  
                                         IČO: 
                                         
uzatvárajú túto zmluvu o prenájme nebytových priestorov v zmysle zákona č. 116/1990 Zb. o nájme nebytových priestorov v znení neskorších predpisov a v súlade so zásadami hospodárenia s majetkom obce Jaslovské Bohunice:

II. Predmet nájmu

1.	Prenajímateľ je výlučným vlastníkom nebytových priestorov nachádzajúcich sa v objekte Zdravotné stredisko a hospodársky pavilón, parc. č. 258/10, zapísanú na LV  č. 900 v obci Jaslovské Bohunice, k.ú. Bohunice, Sídlisko č. 337/15.  Prenajímateľ prenajíma a nájomca berie do nájmu nebytový priestor nachádzajúci sa v uvedenom objekte Zdravotné stredisko a hospodársky pavilón v obci Jaslovské Bohunice, Sídlisko č. 337/15, Jaslovské Bohunice. Predmetom nájmu sú  vymedzené priestory v uvedenom objekte o výmere      15 m2.

III.  Spôsob užívania

1.	Predmet nájmu podľa čl. II. bude nájomca využívať za účelom prevádzkovania živnosti podľa živnostenského oprávnenia – holičstvo, kaderníctvo, ktorý tvorí prílohu tejto zmluvy.        
2.	Predmet nájmu podľa čl. II nie je nájomca oprávnený dať do ďalšieho podnájmu.

IV. Cena nájmu

1.	Nájomca je povinný od 16.5.2011 uhrádzať ročné nájomné vo výške 20 eur/m2, v zmysle uznesenia Obecného zastupiteľstva obce Jaslovské Bohunice č. VI/89 zo dňa 12.5.2011, t.j. celkom 300 eur ročne.  
2.  Nájomca je povinný tiež uhrádzať poplatky za služby súvisiace s nájmom nebytových    priestorov behom prevádzky, a to za dodávku:
-	elektrickej energie – zálohovo 19,91eur/mesiac,  
-	pitnej vody a odvádzanie splaškových vôd – zálohovo 6,63 eur/mesiac,   
-	odvoz a likvidáciu odpadu -  paušálne 1,65 eur/mesiac,
-	dodávku tepla a teplej vody – zálohovo 6,63 eur/mesiac,
-	upratovanie spoločných priestorov – paušálne 3,31 eur/mesiac, 
-2-

       3. Poplatky za služby uvedené v ods. 2 platené nájomcom ako zálohové platby budú     prenajímateľom zúčtované podľa skutočných nákladov po ukončení roka, najneskôr do 31.3. nasledujúceho kalendárneho roka nasledovne:

-	elektrická energia podľa skutočných nákladov prerozdelených medzi jednotlivých nájomcov
-	teplo a teplá voda podľa skutočných nákladov prenásobené koeficientom prenajatej plochy k celkovej ploche
-	pitná voda a odvádzanie splaškových vôd – v zmysle vyhlášky č. 397/2003 Z.z. v platnom znení
       4. Nájomca je povinný nájomné a poplatky súvisiace s nájmom uhrádzať vopred   štvrťročne na základe fakturácie prenajímateľa so splatnosťou faktúry 15 dní.                

V. Doba nájmu
     	
1.	Zmluva o prenájme nebytových priestorov sa uzatvára na dobu neurčitú od 16.5.2011. 
2.	Výpovedná lehota je 3 mesiace a počíta sa od prvého dňa mesiaca nasledujúceho po doručení výpovede.
3.	Prenajímateľ môže písomne vypovedať zmluvu okamžite, ak:
-	nájomca viac ako jeden mesiac mešká s platením nájomného, 
-	nájomca napriek písomnému upozorneniu užíva nebytový priestor v rozpore s  dobrými mravmi, najmä svojou činnosťou porušuje pokoj a poriadok,
-	stratí spôsobilosť vykonávať činnosť, na ktorú si nebytový priestor prenajal,
-	predmet nájmu sa stane bez zavinenia nájomcu nespôsobilým na dohodnuté užívanie,
-	nájomca porušuje svoje povinnosti uvedené v čl. VII tejto zmluvy aj napriek písomnej výzve
4.	V prípade skončenia nájmu je nájomca povinný vrátiť predmet nájmu v stave, v akom ho prevzal, s prihliadnutím na obvyklé opotrebenie vyprataním a vymaľovaním.

VI. Práva a povinnosti prenajímateľa

Prenajímateľ
-	je povinný odovzdať nebytový priestor nájomcovi v stave spôsobilom na riadne užívanie dohodnuté v tejto zmluve a zabezpečovať riadne plnenie povinností, ktorých poskytovanie je s užívaním nebytového priestoru spojené,
-	je povinný bez zbytočného odkladu zabezpečiť opravy predmetu prenájmu za minimálnych obmedzení užívacích práv nájomcu v nutnom rozsahu,
-	je oprávnený požadovať prístup do prenajatých priestorov nájomcu za účelom vykonania kontrol a opráv,  

VII. Práva a povinnosti nájomcu

Nájomca
-	je oprávnený užívať nebytový priestor v rozsahu dohodnutom v zmluve,
-	je povinný uhrádzať náklady spojené s obvyklým udržiavaním,
-	je povinný bez zbytočného odkladu oznámiť prenajímateľovi potrebu opráv, ktoré má prenajímateľ vykonať a umožniť vykonanie týchto opráv, inak zodpovedá v celom rozsahu za škodu, ktorá nesplnením povinností vznikla, 
-3-

-	všetky zmeny, stavebné práce a iné úpravy je oprávnený vykonávať iba s písomným súhlasom prenajímateľa. Úhradu nákladov pre prípad týchto zmien a úprav je nájomca oprávnený požadovať iba v prípade, ak sa na tom s prenajímateľom písomne dohodol.   
Okolnosti týkajúce sa rozsahu a charakteru stavebných úprav, ako aj okolnosti vzájomného započítania nákladov a nájomného budú upravené dodatkom k tejto zmluve
-	je povinný znášať obmedzenia v užívaní predmetu nájmu v rozsahu potrebnom na vykonanie opráv a udržiavanie nehnuteľnosti. V prípade, že opravy a úpravy presiahnu nevyhnutne nutný čas, resp. predmet prenájmu môže byť užívaný obmedzene z iných dôvodov ako je oprava a udržiavanie nehnuteľnosti, má nájomca nárok na zľavu  nájomného v rozsahu  primeranom obmedzeniu. Právo na zľavu z nájomného musia uplatniť u prenajímateľa bez zbytočného odkladu, najneskôr však do šiestich mesiacov odo dňa ich vzniku,
-	nie je oprávnený dať predmet nájmu do ďalšieho podnájmu,
-	je povinný dodržiavať predpisy o požiarnej ochrane a bezpečnosti, ochrane pri používaní elektrických zariadení a všeobecne záväzné pravidlá o ochrane majetku.

VIII. Záverečné ustanovenia

1.	Zmeny a dodatky tejto zmluvy musia mať písomnú formu.
2.	Zmluva je vyhotovená v štyroch vyhotoveniach, z ktorých každá strana obdrží po dve vyhotovenia.
3.	Zmluva nadobúda platnosť dňom podpisu zmluvy oboma zmluvnými stranami.
4.	Účastníci zmluvy si túto prečítali, porozumeli jej a na znak súhlasu s jej obsahom túto podpísali.  
5.	Táto zmluva bude zverejnená na internete v zmysle zákona č. 546/2010, ktorým sa dopĺňa zákon č. 40/1964 Zb. Občiansky zákonník v znení neskorších predpisov. 

V Jaslovských Bohuniciach, dňa 16.5.2011

                    Prenajímateľ:                                                             Nájomca:

____________________________________                   ______________________________
            Obec Jaslovské Bohunice v.r.                                             Soňa Bohunická   v.r.                    
v zastúpení: Božena Krajčovičová, starostka